paragraph_text: 24 sata Daytone je 24 sata duga utrka izdržljivosti koja se vozi svake godine krajem siječnja ili početkom veljače na stazi Daytona International Speedway na Floridi u Sjedinjenim Američkim Državama. Prva je velika automobilistička utrka godine koja se održava u Sjevernoj Americi te prva utrka sezone u seriji IMSA SportsCar Championship. Utrka je poznata kao dio neslužbene Trostruke krune u utrkama izdržljivosti zajedno s 12 sati Sebringa i 24 sata Le Mansa koje se smatraju trima najzahtjevnijim utrkama izdržljivosti.